સામાન્ય પરિસ્થિતિમાં જીવતા પરિવારના મોભી એવા સંદેશાવાહકનું કામ કરતા નિક્કોલોના પિતા લૂંટારાઓના હાથે મૃત્યુ પામ્યા. યુદ્ધ, વિગ્રહ, વિદેશીઓના હુમલાઓ વચ્ચે જીવતી પ્રજામાં નિક્કોલોનો પરિવાર પણ ભારે યાતનાઓથી ઘેરાયેલો હતો. ઉત્તર ઈટાલીના એ નાનકડા ગામ પર ફ્રેંચ આર્મીનો હુમલો થયો અને ગામના લોકોએ શરણે જવાને બદલે પોતાનાથી શક્ય એવો સામનો કરવાની નાકામ કોશિશ કરી. પરિણામે એ સૈન્યની બર્બરતા સમગ્ર વિસ્તાર પર કાળો કેર વર્તાવતી તૂટી પડી. ત્રણ જ દિવસના ગાળામાં સૈન્યએ અંદાજે આઠ હજાર લોકોને રહેંસી નાખ્યા અને હજારોની સંખ્યામાં લોકો ગંભીરપણે ઘાયલ થયા. એ ઘાયલોમાનો એક હતો નિક્કોલો ફોન્ટાના.